Ap vil teste vaksinepåbud i Oslo

Foreldre skal påbys å vaksinere barna sine i hovedstaden, hvis Ap får det som de vil.

Ap-leder Jonas Gahr Støre kunne se partiet gå inn for forsøk med påbudt vaksine i Oslo. Meek, Tore

18. apr. 2015 13:44 Sist oppdatert 18. april 2015

Det gikk et jubelbrøl gjennom landsmøtesalen da Aps landsmøte overraskende gikk inn for et forsøk med påbudt vaksinering av alle barn i Oslo.

Mot en enstemmig redaksjonskomite stemte et flertall på 157 delegater for benkeforslaget. 123 delegater stemte mot.

Redaksjonskomiteen ville ikke gå inn for vaksinetvang, men at skeptiske foreldre skal følges opp og få mer informasjon. Men ble altså nedstemt.

Forslaget var fremmet av Oslo Ap, som ønsker en prøveordning i byen.

Støre: Tror vi blir klokere av forsøk

— Jeg lever godt med dette vedtaket, som var ganske omstridt her på landsmøtet. Alle her er opptatt av vaksiner, men spørsmålet har vært hvilken strategi som er best å velge, sier Ap-leder Jonas Gahr Støre til Aftenposten.

— Når jeg støtter forslaget er det fordi jeg tror vi blir klokere av et slikt forsøk. Vi må vite mer før vi ruller dette ut, mener han.

- Betyr det at du tror Ap på sikt kan gå inn for obligatorisk vaksinering i hele landet?

— Jeg vil ikke konkludere på dette nå.

Les også denne kommentaren fra Aftenpostens Ingeborg Senneset:

Les også «Nei, obligatorisk vaksine er ikke tvangsmedisinering»

Helsepolitiker ble nedstemt

Aps helsepolitiske talsmann Torgeir Micaelsen er i utgangspunktet ikke tilhenger av obligatorisk vaksinering.

— Jeg mener at vi burde brukt alle andre virkemidler enn tvang. Men jeg er ikke så overrasket over at dette blir vedtatt. Folk er opprørt over at barn blir utsatt for sykdommer vi trodde var utryddet, sier Micaelsen til Aftenposten.

Han mener argumentet mot tvang er at foreldre som er skeptiske til vaksiner kan miste tillit til helsevesenet.

— Det er åpenbart en av farene, og grunnen til at jeg var mot. Men nå sier landsmøtet at hensynet til barna trumfer denne frykten.

- Dette var kjempestort

— Dette var kjempestort, sier ordførerkandidat Tone Tellevik Dahl fra Oslo til Aftenposten rett etter at resultatet av avstemningen var klart.

Hun har vært en av pådriverne bak forslaget, som går ut på et forsøk i Oslo der alle vaksinene i barnevaksinasjonsprogrammet fra 0 til 16 år blir obligatoriske.

Dahl sier Aps stortingsgruppe i løpet av kort tid må utforme et forslag som vil bli lagt frem i Stortinget. Ap-politikeren vil ikke uttale seg om hva slags sanksjoner foreldre som ikke vaksinerer barna sine kan regne med dersom forsøket blir en realitet.

— Vi må få til en dialog med statlige myndigheter om hvordan dette kan utformes, sier hun.

Ordførerkandidaten erkjenner at hun har liten tro på at helseminister Bent Høie (H) vil gå inn for forslaget, men sier partiet vil jobbe langsiktig for å få flertall.

Støtte fra Gro

Før avstemningen fikk tilhengerne av tvang støtte fra tidligere Ap-leder, statsminister og WHO-sjef Gro harlem Brundtland. Til VG sa hun at situasjonen i deler av Oslo er «veldig alvorlig».

Aftenposten har tidligere skrevet at 91 prosent av 16-åringene i Oslo har fullført barnevaksinasjonsprogrammet. For landet som helhet er 94-95 prosent av seks- og niåringer vaksinert.

Interessert i saker om politikk? Følg oss på Facebookog Twitter

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding